b'\n_START_ARTICLE_\nAugustavo mi\xc5\xa1k\xc5\xb3 bendrija\n_START_PARAGRAPH_\nAugustavo mi\xc5\xa1k\xc5\xb3 bendrija (lenk. Ostoja Augustowska)\xc2\xa0\xe2\x80\x93 mi\xc5\xa1k\xc5\xb3 bendrija Baltijos auk\xc5\xa1tumose, Augustavo lygumoje, \xc5\xa1iaur\xc4\x97s ryt\xc5\xb3 Lenkijoje, Palenk\xc4\x97s vaivadijoje, Augustavo, Suvalk\xc5\xb3 ir Sein\xc5\xb3 apskrityse. U\xc5\xbeima 105 766,1 ha plot\xc4\x85. Mi\xc5\xa1k\xc5\xb3 bendrija sudaro 5,24% Palenk\xc4\x97s vaivadijos teritorijos. Tai viena i\xc5\xa1 did\xc5\xbeiausi\xc5\xb3 mi\xc5\xa1k\xc5\xb3 bendrij\xc5\xb3 Centrin\xc4\x97je ir Ryt\xc5\xb3 Europoje. \xc5\xa0iaur\xc4\x97je ribojasi su Ryt\xc5\xb3 S\xc5\xabduvos auk\xc5\xa1tuma, o pietuose su Bebro up\xc4\x97s \xc5\xbeemuma. Vietomis ribojasi su Lietuvos ir Baltarusijos sienomis. Bendrijoje teka unikal\xc5\xb3 gamtos savitum\xc4\x85 i\xc5\xa1laikiusi Bebro up\xc4\x97, taip pat yra Vygri\xc5\xb3 ir Bebro nacionaliniai parkai. Bendrijoje yra saugoma unikali mi\xc5\xa1k\xc5\xb3 ekosistema ir nykstan\xc4\x8di\xc5\xb3 gyv\xc5\xabn\xc5\xb3 buvein\xc4\x97s. Dalis bendrijos teritorijos patenka \xc4\xaf pauk\xc5\xa1\xc4\x8di\xc5\xb3 saugojimo program\xc4\x85 Natura 2000. Bendrijoje auga \xc4\xafvairios mi\xc5\xa1k\xc5\xb3 r\xc5\xab\xc5\xa1ys ir telk\xc5\xa1o \xc4\xafvairios pelk\xc4\x97s. 2009\xc2\xa0m. Europos Komisija paskelb\xc4\x97 mi\xc5\xa1k\xc5\xb3 bendrij\xc4\x85 saugomu gamtos objektu.\n_START_SECTION_\nGamtos apsauga\n_START_PARAGRAPH_\nMi\xc5\xa1k\xc5\xb3 bendrijoje yra Augustavo giri\xc5\xb3 ir e\xc5\xbeer\xc5\xb3 kra\xc5\xa1tovaizd\xc5\xbeio parkas, Rospudos sl\xc4\x97nis. Draustiniai: Lempio draustinis, Kukl\xc4\x97s draustinis, Perku\xc4\x8do draustinis, Mal\xc5\xb3 Boreko draustinis, Staro\xc5\xbeino draustinis, Kurianski\xc5\xb3 Bagno draustinis, Kozi Rineko draustinis, Kaleit\xc5\xb3 e\xc5\xbeero draustinis, Senosios R\xc5\xabdos draustinis, Glu\xc5\xa1eco draustinis, Mankyn\xc4\x97s draustinis, B\xc5\xbeozov\xc5\xb3 Grondo draustinis, Kalino e\xc5\xbeero draustinis, Ostoja Bobruvo Marychos draustinis, Pamar\xc4\x97s draustinis ir Tobolinkos draustinis. Bendrijoje gyvena spar\xc4\x8diai nykstantys \xc5\xbeinduoliai: l\xc5\xab\xc5\xa1is (Lynx lynx), pilkasis vilkas (Canis lupus), \xc5\xabdra (Lutra lutra) ir upinis bebras (Castor fiber). Taip pat tik \xc5\xa1ioje Lenkijos teritorijoje augantis virgininis varpenis (Botrychium virginianum).'